Målaren er særleg glad i oppklaringar og kveldsstemningar, men han målar ikkje lenger berre godvêr og harmoni.
- Eg likar litt dramatikk i bileta og, seier han, og viser fram ein akryl av Hallingskarvet i snøstorm.
I tillegg til akrylar, vil utstillinga i Galleri Syningen innehalde akvarellar med variert lys og stemning. Bileta har Kolbjørnsgard måla i løpet av dei siste fem åra.
- Det å vere skapande og kreativ er utruleg viktig for meg, og det er stas å stille ut i Hallingdal. Det er her eg har det kanskje største nedslagsfeltet fordi mange av motiva kjem herifrå og både hallingar og turistar ferdast i dei områda eg har måla, seier han.